Sõnamärgi MANPOWER registreerimist ühenduse kaubamärgina Nizza kokkuleppe klassidesse 9, 16, 41 ja 42 kuuluvate kaupade ja teenuste jaoks ei saa määruse nr 40/94 ühenduse kaubamärgi kohta artikli 7 lõike 1 punktis c nimetatud keeldumispõhjuse esinemise tõttu tühistada.

Ühendkuningriigi, Iirimaa, Saksamaa, Austria kõigi tööealiste elanike silmis kirjeldab kõnealune tähis nimetatud määruse artikli 7 lõike 1 punkti c tähenduses neid asjaomase kokkuleppe klassi 35 kuuluvaid tööhõiveteenuseid või ajutiste töötajate vahendamise teenuseid, mille jaoks see on registreeritud. Ühendkuningriigi ja Iirimaa osas on ingliskeelsel sõnal „manpower” kõnealuste teenustega piisavalt otsene ja konkreetne seos, mis võimaldab asjaomasel avalikkusel kohe ja ilma järele mõtlemata tajuda, et tegemist on kõnealuste teenuste kirjeldusega. Saksamaa ja Austria osas vastab see mõiste sõnaraamatu Duden kohaselt sõnale „Arbeitskraft” (tööjõud). Asjaomased saksakeelsed tarbijad loovad seega kohe ja ilma järele mõtlemata otsese ja konkreetse seose selle sõna ning kõnealuste tööhõive- ja ajutiste töötajate vahendamise teenuste vahel. See vastab veelgi enam tõele, arvestades, et sõna „manpower” on saksakeelne moesõna.

Kõnealune tähis on Ühendkuningriigi, Iirimaa, Saksamaa ja Austria kõigi tööealiste elanike silmis kirjeldav ka asjaomase kokkuleppe enamiku klassidesse 9, 16, 41 ja 42 kuuluvate kaupade ja teenuste osas. Esiteks võib kõnealusest sõnast tööhõiveteenuste raames kasutatuna aru saada kui asjaomaste kaupade ja teenuste sisu tähisest. Sel juhul näeb asjaomane avalikkus, kes on klassi 35 kuuluvate tööhõiveteenuste või ajutiste töötajate vahendamise teenuste osas määratletud avalikkusega võrreldes kõnealuste kaupade ja teenuste osas sama, asjaomases kaubamärgis otsest ja konkreetset viidet asjaomastele kaupadele ja teenustele. Teiseks tuleb märkida, et niivõrd, kuivõrd need kaubad ja teenused hõlmavad ka kaupu ja teenuseid, millel ei ole seost tööhõive- ja ajutiste töötajate vahendamise teenustega, registreeriti sõna „manpower” nende mõlema jaoks kõigi asjaomaste teenustega seoses.

Seevastu Madalmaade, Rootsi, Taani, Soome ja kuue ülejäänud inglise keelt mittekõneleva liikmesriigi tarbijate silmis ei ole sõna „manpower” Nizza kokkuleppe klassidesse 9, 16, 35, 41 ja 42 kuuluvaid kaupu ja teenuseid, mille jaoks see on registreeritud, kirjeldav. Ei ole tõendatud, et selle asjaomase avalikkuse osa poole pöördumiseks, keda arvesse võeti, kasutatakse kaubamärgiga kaitstud kaupade ja teenuste kontekstis inglise keelt kas või alternatiivina riigikeelele.

Sellest hoolimata on asjaomane kaubamärk Ühendkuningriigis, Iirimaal, Saksamaal ja Austrias klassi 35 kuuluvate tööhõiveteenuste või ajutiste töötajate vahendamise teenuste osas omandanud kasutamise käigus eristusvõime. See eristusvõime laieneb selle kaubamärgiga kaitstud teistesse klassidesse kuuluvatele kaupadele ja teenustele. Kaubamärk on kirjeldav üksnes teatavate klassidesse 9, 16, 41 ja 42 kuuluvate kaupade ja teenuste osas. Sõna „manpower” võib mõista kui sisu tähist üksnes nende kaupade ja teenuste osas, mida kasutatakse tööhõiveteenuste raames, ning tarbija, kes seostab neid klassidesse 9, 16, 41 ja 42 kuuluvaid kaupu ja teenuseid tööhõive- ja ajutiste töötajate vahendamise teenustega, võib kaubamärki mõista kui asjaomaste kaupade ja teenuste päritolu tähist, mis viitab selle omanikule.

(vt punktid 57–59, 66–68, 79, 80, 85, 89–92, 135–141, 144 ja 145)